Ahakoa ngā tūāhuatanga o tēnei kerēme kāore e tarea te whakatika i ngā hē o te Kāwanatanga me ōna ture, ka roa nei e apo i a tātou. He apo whenua, he apo tikanga, he apo tangata, he apo mahara a te Māori. Kātahi te taniwha whakawehewehe tangata ko tēnei, whakawehewehe whānau, whakawehewehe hapū, whakawehewehe iwi hoki. Heoi anō. Ko te tūmanako ka tarea tonu te whai oranga i roto i tēnei tūāhuatanga, te waihanga pakihi, te tipu mahi, te whakaora hapori, te whakaora tikanga me te reo me wērā mea katoa. E tūmanako nei e tātou i roto i ēnei rangi tonu ā, anō hoki i runga i te mahi tahi. Ahakoa kotahi pai heneti noa iho kua whakahokia mai ki a mātou, me waiho ake mā ō tātou mokopuna te iwa tekau mā iwa pai heneti e toe ana e whawhai.